วัดใจ “ตู่” เคาะชื่อ “อาคม เติมพิทยาไพสิฐ” หรือ “ไกรฤทธิ์ อุชุกานนท์ชัย” นั่ง “ขุนคลัง”
จับตา "พล.อ.ประยุทธ์ จันทร์โอชา" นายกรัฐมนตรี เคาะชื่อ "อาคม เติมพิทยาไพสิฐ" หรือ "ไกรฤทธิ์ อุชุกานนท์ชัย" นั่งเก้าอี้ "ขุนคลัง" คนใหม่ แทน "ปรีดี ดาวฉาย" ที่ลาออกกะทันหัน
จับตา "พล.อ.ประยุทธ์ จันทร์โอชา" นายกรัฐมนตรี เคาะชื่อ "อาคม เติมพิทยาไพสิฐ" หรือ "ไกรฤทธิ์ อุชุกานนท์ชัย" นั่งเก้าอี้ "ขุนคลัง" คนใหม่ แทน "ปรีดี ดาวฉาย" ที่ลาออกกะทันหัน
28 ก.ย. 2563

รายงานข่าวจากทำเนียบรัฐบาล เปิดเผยว่า ขณะนี้รายชื่อของบุคคลที่คาดหมายว่าจะได้รับคัดเลือกให้เข้ามารับตำแหน่ง รัฐมนตรีว่าการกระทรวงการคลัง (รมว.คลัง)​ คนใหม่ แทนนายปรีดี ดาวฉาย ที่ยื่นลาออกจากตำแหน่งกะทันหันนั้น นอกจากชื่อที่ถูกกล่าวถึงมาตลอดสัปดาห์ก่อน คือนายประสงค์ พูนธเนศ ปลัดกระทรวงการคลัง
ล่าสุดยังปรากฏชื่อของนายอาคม เติมพิทยาไพสิฐ อดีต รมว.คมนาคม และอดีตเลขาธิการ สำนักงานคณะกรรมการพัฒนาการเศรษฐกิจและสังคมแห่งชาติ (สศช.) และ นายไกรฤทธิ์ อุชุกานนท์ชัย ประธานกรรมการ บริษัท ปตท. จำกัด(มหาชน)​ หรือ PTT และประธานกรรมการบริหาร ธนาคารกรุงไทย (KTB)
โดยแหล่งข่าวจากทำเนียบรัฐบาล ระบุว่า หลังจากมีรายงานข่าวว่านายประสงค์ปฏิเสธที่จะรับตำแหน่ง รมว.คลัง ทำให้ชื่อของนายอาคม และนายไกรฤทธิ์ เข้ามาสู่รอบสุดท้ายของการตัดสินใจของนายกรัฐมนตรี โดยฝ่ายบริหารเสนอชื่อนายอาคม เนื่องจากเป็นผู้ที่มีประสบการณ์การบริหารงานในหน่วยงานที่เป็นคีย์สำคัญด้านเศรษฐกิจอย่างสภาพัฒน์ และยังมีประสบการณ์การทำงานกับฝ่ายการเมืองจากการเป็นรัฐมนตรีในรัฐบาลชุดที่แล้ว จึงสามารถประสานการทำงานทั้งสองฝ่ายได้ดี
ขณะที่ฝ่ายการเมืองนำเสนอชื่อของนายไกรฤทธิ์ โดยมีแรงสนับสนุนจากหลายภาคส่วน เนื่องจากมองว่าบุคลิกของนายไกรฤทธิ์ เหมาะสมกับสถานการณ์การแก้ปัญหาวิกฤติเศรษฐกิจของประเทศ มีความเด็ดขาด กล้าคิด กล้าตัดสินใจ รวมทั้งมีประสบการณ์บริหารสูง ผ่านการเป็นผู้บริหารให้บริษัทเอกชนรายใหญ่หลายแห่ง มีความเชี่ยวชาญด้านการเงินการบัญชี การบริหารจัดการความเสี่ยง
ขณะที่แหล่งข่าวจากทำเนียบรัฐบาลอีกรายหนึ่ง เชื่อว่า นายกรัฐมนตรีน่าจะพิจารณาชื่อของนายอาคมมาเป็นลำดับแรก เพราะมีรายงานข่าวว่า พล.อ.ประวิตร วงศ์สุวรรณ รองนายกรัฐมนตรี ก็มีความเห็นด้วยว่าคุณสมบัติในการประสานงานของนายอาคมค่อนข้างเหมาะสม แต่ก็ยังมีความผลักดันจากลูกพรรคพลังประชารัฐที่ต้องการให้พิจารณาคุณสมบัติของนายไกรฤทธิ์ด้วย ดังนั้น จึงยังต้องลุ้นกันต่อไปว่ารายชื่อใดจะเข้าตานายกรัฐมนตรี